Publication: Magyar Közlöny
Issue: MK-2001-8 (Year: 2001, Number: 8)
Era: 1990-2004
Section: alapján kiemelkedően közhasznú szervezet, tekintettel arra, hogy a felsőoktatásról szóló 1993. évi LXXX. törvény
Paragraph Index: 116

6. A Közalapítvány gazdálkodása 6.1. A Közalapítvány vagyonának felhasználásáról, a támogatások odaítéléséről a Kuratórium az Alapító Okirat, illetve a Szervezeti és Működési Szabályzat alapján dönt. A Szervezeti és Működési Szabályzat tartalmazza a támogatások odaítélésére vonatkozó szabályokat, így különösen a pályázati kiírásra, a támogatási feltételek meghatározására, a jövedelmi viszonyok igazolására, illetve évenkénti ellenőrzésére, a támogatás visszavonásának feltételeire vonatkozó részletes szabályokat. 6.2. A Közalapítvány működési költségeire a Kuratórium által évente meghatározott összeg, de legfeljebb a Közalapítvány mindenkori éves költségvetési támogatásának 8%-a fordítható. Ez az összeg tartalmazza a kuratóriumi tagok és a felügyelő bizottsági tagok tiszteletdíját és költségtérítését, a pályázati kiírással, illetve a támogatás odaítélésével kapcsolatos költségeket, valamint az adminisztrációs költségeket. 6.3. A Kuratórium a Közalapítvány vagyoni helyzete és bevételei ismeretében évente dönt a közalapítványi feladatok végrehajtásához felhasználható pénzeszközök mértékéről, felosztásuk módjáról, azzal a kikötéssel, hogy a gazdálkodása során elért eredményét nem osztja fel, azt az Alapító Okiratban meghatározott tevékenységére fordítja. 6.4. A Közalapítvány vállalkozási tevékenységet nem végezhet. A Közalapítvány vagyona, az átmenetileg szabad pénzeszközei kizárólag államilag garantált értékpapírokba fektethető. A Közalapítvány befektetési tevékenységet a Kuratórium által elfogadott Befektetési Szabályzatnak megfelelően végez. 6.5. A Kuratórium a Közalapítvány működéséről és gazdálkodásáról évente az Alapítónak köteles beszámolni. Az éves beszámolót, melyet okleveles könyvvizsgáló hitelesít, az Alapítónak a Felügyelő Bizottság véleményével együtt kell benyújtani. A Kuratórium a Közalapítvány Alapító Okirata szerinti tevékenységének és az éves gazdálkodásának legfontosabb adatait köteles országos sajtó útján is nyilvánosságra hozni. 6.6. Amennyiben a Közalapítvány az államháztartás alrendszereitől támogatásban részesül, úgy arra az azt biztosító támogatóval köteles írásbeli szerződést kötni, melyben a felek rögzítik a támogatás feltételeit, különös tekintettel az elszámolás feltételeire és módjára.

Source: https://magyarkozlony.hu/hivatalos-lapok/dbed45b15f0d42afe47e70a0ac6a3debea7a69cc/dokumentumok/e0475755d923697f4e18a6107dbaf93da42ca5df/letoltes